Ο **Αθλητικός Σύλλογος Πατρών «ο Ηρακλής»** είναι αθλητικός σύλλογος στην Πάτρα με έδρα την συνοικία του Βλατερού. 

Ο Α.Σ. Ηρακλής Πατρών κατά καιρούς διατηρούσε τμήματα ποδοσφαίρου, καλαθοσφαίρισης, χειροσφαίρισης, επιτραπέζιας αντισφαίρισης, τζούντο, αντισφαίριση, σκάκι και αντιπτέρισης.

Ιστορία
-------

Ιδρύθηκε το 1930 από μέλη που αποχώρησαν από την Παναχαϊκή, τους Γ. Σταματόπουλο, Π. Τρωίζο, Γ. Πολίτη, Ν. Ζησιμάτο, Π. Κοτοπούλη και άλλους.

Τα χρώματα της ομάδας ήταν το πορτοκαλί και μαύρο. Το έμβλημα ήταν το τριφύλλι και η έδρα της ήταν η συνοικία του Βλατερού.

Τμήμα Ποδοσφαίρου
-----------------

Το ποδοσφαιρικό τμήμα ήταν το πρώτο που ιδρύθηκε το 1930, με αριθμό μητρώου Ε.Π.Ο. 1311. Ανήκει στο δυναμικό της Ένωσης Ποδοσφαιρικών Σωματείων Αχαΐας (Ε.Π.Σ. Αχαΐας) και είναι από τα πιο παλιά σωματεία στην Πάτρα. 

Κατά καιρούς έχει περάσει από όλες τις κατηγορίες της Ε.Π.Σ. Αχαΐας με διακρίσεις σε τοπικό επίπεδο. Ο Ηρακλής Πατρών έχει και 15 συμμετοχές στο Κύπελλο Ελλάδας πριν το 1972, όπου και απαγορεύτηκε η συμμετοχή ερασιτεχνικών συλλόγων.

Από το 1930 που ιδρύθηκε έως το 1972 αγωνιζόταν στη Β΄ Κατηγορία, στη Γ΄ Κατηγορία και στην Α2 Κατηγορία της Ε.Π.Σ. Αχαΐας. Ξεκίνησε από τη Γ΄ Κατηγορία για να ανέβει το 1930-1931 στη Β΄ Κατηγορία. Στη Β΄ Κατηγορία έπαιξε μέχρι την περίοδο 1959-1960 με εξαίρεση την περίοδο 1939-1940 που ανέβηκε στη Α2 Κατηγορία, όπου κατέκτησε το πρωτάθλημα και κέρδισε την άνοδο. Οι παίκτες που κατέκτησαν το πρωτάθλημα ήταν οι: Νίκος Αντύπας, Νίκος Χριστόπουλος, Αντώνης Γιαννιώτης, Νίκος Κιέκκας, Λάκης Παπαδόπουλος, Αλέκος Αντωνάτος, Δημήτρης Φωκάς, Δημήτρης Σπυρόπουλος, Βασίλης Μόσχος και Γιώργος Μουρμούτης. Χαρακτηριστική είναι η φωτογραφία της ομάδας που δημοσιεύτηκε στον τύπο της εποχής.

Στην Α΄ Κατηγορία ο Ηρακλής Πατρών παρέμεινε έως το 1967 όπου διαλύθηκε μαζί με τους Α.Π.Σ. Θύελλα Πατρών, Α.Π.Σ. Ολυμπιακός Πατρών, Α.Ο. Αχιλλέας Πατρών, Προοδευτική Πατρών, Ο.Φ. Πατραϊκός, Α.Σ. Απόλλων Πατρών για να ιδρυθεί ο Α.Π.Σ. Πάτραι. Το 1968 επανιδρύεται σαν «Αναγέννηση Βλατερού» και το 1975 αμέσως μετά την πτώση της Χούντας ξαναπαίρνει το παλιό του όνομα με χρώματα το μπλε και το άσπρο και έμβλημα τον ημίθεο Ηρακλή. Το 1967, πριν την διάλυση του, ο Ηρακλής Πατρών είχε κερδίσει το Πρωτάθλημα της Ε.Π.Σ. Αχαΐας και στον τελικό της Ε.Π.Σ. Αχαΐας έχασε την άνοδο σε εθνική κατηγορία από την Α.Ε. Αχαϊκή.

Το πρώτο έμβλημα του Ηρακλή Πατρών (1930-1967).
Το 1972 ανέβηκε ξανά στην Α΄ Κατηγορία της Ε.Π.Σ. Αχαΐας, όπου παρέμεινε έως την περίοδο 1981-1982. Σήμερα αγωνίζεται στη Γ΄ Κατηγορία της Ε.Π.Σ. Αχαΐας.

Το παιδικό τμήμα του συλλόγου έφτασε δύο φορές στον τελικό του Πρωταθλήματος Παίδων της Ε.Π.Σ. Αχαΐας χωρίς να το κατακτήσει τις χρονιές 1983 και 1988. Ο σύλλογος έχει κατακτήσει και πέντε φορές το Κύπελλο Ήθους της Ε.Π.Σ. Αχαΐας.

Τμήμα Επιτραπέζιας Αντισφαίρισης
--------------------------------

Από τα υπόλοιπα τμήματα του συλλόγου, η επιτραπέζια αντισφαίριση έχει πανελλήνιες διακρίσεις και συμμετοχές μέχρι τη Β΄ Εθνική Κατηγορία. Μεγάλος αθλητής του Ηρακλή Πατρών με πανελλήνιες νίκες ήταν ο Ζαχαρίας Κοκμότος, 3ος στο πανελλήνιο ατομικών παίδων το 1989, 4ος το 1990 και 4ος το 1992 στο διπλό ατομικό παίδων.

Τμήμα Χειροσφαίρισης
--------------------

Το τμήμα χειροσφαίρισης συμμετείχε στην Α2 Εθνική Κατηγορία, και διατηρούσε τμήματα εφήβων, παίδων και μίνι με πολλές επιτυχίες.

Τμήμα Καλαθοσφαίρισης
---------------------

Το τμήμα καλαθοσφαίρισης έχει παρουσίες στο πρωτάθλημα της Ε.Σ.Κ. Αχαΐας - Ηλείας με τμήματα ανδρών και γυναικών.

Παραπομπές
----------

1. ↑  «Σωματεία με οριστικά υποβληθείσα αίτηση το 2022 και με ειδική αθλητική αναγνώριση σε μη εγγεγραμμένα αθλήματα | Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση». *somateia.gga.gov.gr*. Ανακτήθηκε στις 8 Ιουνίου 2023.
2. ↑  «periferia». *web.archive.org*. 3 Ιουνίου 2007. Αρχειοθετήθηκε από το πρωτότυπο στις 3 Ιουνίου 2007. Ανακτήθηκε στις 8 Ιουνίου 2023.
3. ↑  *Πελοπόννησος*, Φύλλο 26 Ιουλίου 1957, από το Μουσείο Τύπου Πατρών
4. 1 2 3 4 5 6 7  Βασίλειος Οικονομόπουλος (εκδ.), *Πατρινό αθλητικό πανόραμα*, Πάτρα 1994
5. 1 2 3 4 5  Τάσσος Σταθόπουλος, *Αχαϊκό Ποδόσφαιρο. Εκατόν Είκοσι Χρόνια (1891-2010)*, Εκδόσεις "Γιάννης Πικραμένος", Πάτρα 2010 ISBN 978-968-6628-27-6
6. ↑  «Αγωνιστικό Πρόγραμμα Περιόδου 1998-1999». *web.archive.org*. 3 Νοεμβρίου 2004. Αρχειοθετήθηκε από το πρωτότυπο στις 3 Νοεμβρίου 2004. Ανακτήθηκε στις 8 Ιουνίου 2023.

Πηγές
-----

* Βασίλειος Οικονομόπουλος (εκδ.), *Πατρινό αθλητικό πανόραμα*, Πάτρα 1994
* Τάσσος Σταθόπουλος, *Αχαϊκό Ποδόσφαιρο. Εκατόν Είκοσι Χρόνια (1891-2010)*, Εκδόσεις "Γιάννης Πικραμένος", Πάτρα 2010 ISBN 978-968-6628-27-6
* Ελληνική ομοσπονδία Σκάκι

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |